**Χρίστος Δήμας**

βουλευτής Κορινθίας | Νέα Δημοκρατία

[dimas.gr](http://dimas.gr)

(LINK) <http://www.dimas.gr/?p=7597>

**3 αλήθειες και 1 ψέμα της Κυβέρνησης για το ΕΣΠΑ**

*Δήλωση του Αναπληρωτή Τομεάρχη Οικονομίας και Ανάπτυξης, βουλευτή Κορινθίας,*

*Χρίστου Δήμα, με αφορμή τη δημοσίευση αποτελεσμάτων του ΕΣΠΑ.*

13.03.2017

Ο αναπληρωτής Τομεάρχης Οικονομίας και Ανάπτυξης της Νέας Δημοκρατίας, βουλευτής Κορινθίας, κ. **Χρίστος Δήμας**, με αφορμή τη δημοσίευση αποτελεσμάτων του ΕΣΠΑ, έκανε την ακόλουθη δήλωση:

«Σε μια περίοδο που η ελληνική οικονομία παραμένει εγκλωβισμένη στην ύφεση και η αγορά βουλιάζει από την έλλειψη ρευστότητας, η Κυβέρνηση ΣΥΡΙΖΑ - ΑΝΕΛ έχει αποτύχει, όχι μόνο να αξιοποιήσει τους πόρους του ΕΣΠΑ, αλλά και να υλοποιήσει οποιοδήποτε νέο σχεδιασμό στο μεγαλύτερο επιχειρησιακό πρόγραμμα “Ανταγωνιστικότητα, Επιχειρηματικότητα, Καινοτομία” - ΕΠΑνΕΚ.

**Αλήθεια πρώτη:** Η Κυβέρνηση απέτυχε να πιάσει το στόχο του 7% στο ΕΠΑνΕΚ για το 2016, πετυχαίνοντας απορρόφηση μόλις 5,8% (270.400.000 ευρώ). Δηλαδή, 17,1% κάτω από το στόχο.

**Αλήθεια δεύτερη:** Από τα 270.400.000 ευρώ, η Κυβέρνηση έχει “παρκάρει” τα 167.000.000 ευρώ σε τρία ταμεία (Εξοικονομώ, Επιχειρηματικότητας, Επιχειρηματικών Συμμετοχών), με τους πόρους να λιμνάζουν εκεί δίχως να έχει προχωρήσει η αξιοποίηση τους. Συνεπώς, το πραγματικό ύψος των πόρων που έχει διοχετευθεί στην αγορά είναι 103.400.000 ευρώ, δηλαδή μόλις 3,69% των κονδυλίων που έχει στη διάθεση της η χώρα από το ΕΠΑνΕΚ.

**Αλήθεια τρίτη:** Από τα 103.400.000 ευρώ κανένα δεν αντιστοιχεί σε νέο έργο. Όλα είναι έργα phasing από την προηγούμενη προγραμματική περίοδο ΕΣΠΑ 2007 - 2013. Δεν έχουν καταφέρει να σχεδιάσουν ούτε ένα έργο για τη νέα προγραμματική περίοδο 2014 - 2020, παρ' ότι παρέλαβαν έτοιμο και ψηφισμένο το θεσμικό πλαίσιο αξιοποίησης του.

**Και ένα ψέμα:**

Η Κυβέρνηση πανηγύριζε για επίτευξη του στόχου απορρόφησης πόρων ύψους 1,61 δις ευρώ από το ΕΣΠΑ 2014 - 2020, ενώ μόλις τον περασμένο Νοέμβριο στην Εισηγητική Έκθεση του Προϋπολογισμού του 2017 (σελ. 85) ανέφερε ως ετήσιο στόχο τα 2,28 δις ευρώ. Συνεπώς, είναι 29,3% κάτω του στόχου για το 2016.

Τη στιγμή που η ρευστότητα στην αγορά στενάζει και η ανεργία καλπάζει, η Κυβέρνηση σφυρίζει αδιάφορα. Η ανικανότητα της αποδεικνύεται όχι μόνο από τη χαμηλή απορρόφηση αλλά και από το μηδενικό σχεδιασμό για νέα έργα».